SANDRA PERKOVIĆ, proslavljena hrvatska atletičarka, trenutno se ne mora bojati zatvora iako se njezino svjedočenje na suđenju Milanu Bandiću, zagrebačkom gradonačelniku i višestrukom USKOK-ovu optuženiku, nije podudaralo s istinom. Perković je svjedočila u slučaju Agram u kojem se Bandića tereti da joj je omogućio nezakonito korištenje gradskog automobila krajem 2013. godine.

>> Sandra Perković na suđenju Bandiću: "Ja sam tražila auto." Snimka je demantira

Rekla da je sama tražila auto, snimka dokazala da laže

Nesporno je da se tada pripremala u Medulinu, ali je bila i zastupnica s Bandićeve liste u zagrebačkoj skupštini. Na dnevnom se redu našao proračun, svaka je ruka bila neophodna pa je, prema optužbi, gradonačelnik po nju poslao službeno vozilo.

No Perković je rekla da je sama tražila službeni automobil. "Budući da sam bila zastupnica u Skupštini, nastojala sam čim više biti na sjednicama iako sam u to vrijeme imala i pripreme", rekla je u sudnici, na što je USKOK uložio prigovor jer je ono što je rekla suprotno sadržaju tajno snimljenog razgovora. A u njemu se čuju Bandićeve rečenice: "Sandra, neće nam biti izglasan proračun. J... Jelena je zaboravila na tebe. Šaljem auto po tebe, vratit će te za dva sata u Medulin", govorio je zagrebački gradonačelnik.

Što kaže zakon?

Obaveza istinitog svjedočenja propisana je zakonom. Članak 305. Kaznenog zakona određuje zatvorsku kaznu od šest mjeseci do pet godina za davanje lažnog iskaza na sudu. Kazna je i veća – od jedne do deset godina zatvora – ako je na temelju lažnog iskaza osuđena nevina osoba.

Tekst se nastavlja ispod oglasa

Zdravorazumski gledano, ako je Perković na sudu u svjedočenju rekla nešto što proturječi autentičnoj snimci, ona je dala lažni iskaz. No je li tako i može li se već sada pokrenuti postupak protiv nje, upitali smo odvjetnika Branka Šerića.

"Mora se čekati pravomoćnu presudu"

"Mora se čekati pravomoćnu presudu, zaključak, razloge... Imali smo to i za Modrića i Lovrena, USKOK je podigao optužnicu pa je postupak obustavljen jer nije gotovo suđenje Zdravku Mamiću na kojem su dali iskaz. Ne može se to procesuirati prije pravomoćnosti presude, čak ni nakon prvostupanjske. Definitivno stojim iza toga", uvjeren je naš sugovornik.

Drugim riječima, naša proslavljena atletičarka ne mora se brinuti, kao ni naši proslavljeni nogometaši.

Zasad.